钦定古今图书集成/明伦汇编/宫闱典/第043卷 > 《天德二年十月册立中宫五首》金·史
## 钦定古今图书集成/明伦汇编/宫闱典/第043卷 > 《天德二年十月册立中宫五首》金·史

皇帝将升御座，宫县奏《乾宁之曲》：〈降座，同。〉

人道大伦，王道所基。明圣稽古，阴教欲施。临轩发册，
备举彝仪。《麟趾》《关雎》，宜播声诗。

册宝入门，奏《昌宁之曲》：〈《出门》同。〉

羽卫充庭。淑旗徽章。礼仪具举，涓辰以良。相我内训，
来仪椒房。亿万斯年，邦家之光。

将受册宝、以册宝入门，宫县奏《肃宁之曲》：〈命妇升降同。〉

《涂山》兴夏，《关雎》美周。坤仪之尊，母临九州。瑶册袆衣，
光配凝旒。地久天长，福禄是遒。

后出，阁奏《顺宁之曲》：〈升降座同。〉

天立厥配，任姒比隆。母仪四海，化行六宫。日月并明，
乾坤合德。于万斯年，作俪宸极。

受册，奏《坤宁之曲》：

风化之始，由于《壸闱》。礼文斯备，爰正坤仪。“维顺以慈。
俪圣同德。《则百斯》男。垂统无极。”